RAPORT AL COMISIEI CĂTRE CONSILIU

privind progresele înregistrate de statele membre în ceea ce privește aderarea la Convenția internațională a Organizației Maritime Internaționale privind standardele de pregătire a navigatorilor, brevetare/atestare și efectuare a serviciului de cart pentru personalul navelor de pescuit, în conformitate cu articolul 2 din Decizia (UE) 2015/799 a Consiliului

1.Introducere

Decizia (UE) 2015/799 a Consiliului din 18 mai 2015 autorizează statele membre să devină părți, în interesul Uniunii Europene, la Convenția internațională a Organizației Maritime Internaționale (OMI) privind standardele de pregătire a navigatorilor, brevetare/atestare și efectuare a serviciului de cart pentru personalul navelor de pescuit (STCW-F, denumită în continuare „convenția”), care a fost adoptată la 7 iulie 1995 și a intrat în vigoare la 29 septembrie 2012. Toate statele membre ale UE sunt membre ale OMI.

Această convenție reprezintă o contribuție semnificativă nu numai pentru protecția pescarilor, ci și pentru transporturi maritime internaționale mai sigure. Aceasta promovează siguranța vieții și a proprietății pe mare, contribuind astfel și la protejarea mediului marin. Întrucât pescuitul pe mare este una dintre cele mai periculoase profesii, iar navele de pescuit și echipajele lor se confruntă cu aceleași pericole și riscuri în larg precum navele maritime comerciale, formarea și calificările corespunzătoare reprezintă un mijloc esențial pentru a reduce numărul de accidente și pentru a contribui la siguranța și securitatea echipajului aflat la bord, precum și la siguranța maritimă.

În plus, Convenția STCW-F are o importanță deosebită și în ceea ce privește libera circulație a lucrătorilor. Pescarii ar putea deveni mai mobili, având posibilitatea de a lucra la bordul navelor de pescuit ale tuturor statelor membre care sunt părți la Convenția STCW-F. Prin urmare, armonizarea calificărilor lor prin introducerea unui nivel minim comun de formare pentru personalul navelor de pescuit nu va îmbunătăți numai siguranța pe mare, ci va facilita, de asemenea, în continuare libera circulație a lucrătorilor. În plus, aceasta va crea condiții de concurență echitabile în UE și, de asemenea, în raport cu țările terțe.

În prezent, lucrătorii de la bordul navelor de pescuit nu sunt protejați în același mod precum navigatorii din sectorul transportului maritim, care intră sub incidența dispozițiilor aproape identice ale Convenției internaționale a OMI privind standardele de pregătire a navigatorilor, brevetare/atestare și efectuare a serviciului de cart (Convenția STCW). În timp ce Convenția STCW a fost ratificată de 164 de state contractante din întreaga lume, inclusiv de cele 28 de state membre ale UE, și a fost pusă în aplicare în legislația UE prin Directiva 2008/106/CE, Directiva 2009/16/CE și Directiva 2012/35/CE, Convenția STCW-F a fost ratificată de 26 de state contractante din întreaga lume, dintre care doar nouă sunt state membre ale UE.

Din aceste motive, partenerii sociali ai UE în domeniul pescuitului maritim, prin intermediul dialogului social sectorial în domeniul pescuitului maritim, au subliniat în repetate rânduri importanța punerii în aplicare a convențiilor internaționale privind siguranța și condițiile de muncă la bordul navelor de pescuit și au solicitat statelor membre și UE să ia măsurile corespunzătoare.

De asemenea, instituțiile UE și-au manifestat angajamentul în această privință în cadrul inițiativei UE privind guvernanța oceanelor. Atât Consiliul, în concluziile sale din 4 aprilie 2017, cât și Parlamentul European, în rezoluția sa din 16 ianuarie 2018, solicită promovarea unor condiții egale pe piața forței de muncă în domeniul maritim și asigurarea unui tratament echitabil, aplicând în mod eficace convențiile internaționale relevante și stabilind un cadru social armonizat pentru activitățile maritime din apele UE.

În lumina celor de mai sus, toate statele membre care au nave de pescuit care le arborează pavilionul, porturi care primesc nave maritime de pescuit care fac obiectul Convenției STCW-F ori instituții de formare pentru personalul navelor de pescuit sunt invitate cu fermitate să devină părți la convenție. În plus, țările terțe ar trebui, de asemenea, încurajate să devină părți la Convenția STCW-F pentru a promova siguranța și condițiile de muncă la bordul navelor de pescuit și să depună eforturi pentru a asigura condiții de concurență echitabile la nivel mondial.

2.Temei juridic